**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.09.2018, ora 08.00 – 29.09.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 29.09.2018, ora 07.00**

**RÂURI**

**Debitele au fost, în general, staţionare,** exceptând râurile din bazinele hidrografice: Crișul Negru, Crișul Alb, cursul Someșului, cursul inferior al Mureșului și cursul superior al Prutului, unde au fost în scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vedea, Moldova, bazinul inferior al Argeșului, cursurile superioare ale Bârzavei şi Trotuşului, cursurile mijlocii ale Siretului şi Prutului, pe unii afluenţi ai Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice: Moravița și Bârlad.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare,** exceptând râurile din bazinele: Crișul Negru, Crișul Alb și cursul mijlociu și inferior al Someșului, unde vor fi în scădere.

Sunt posibile creșteri de niveluri și debite pe unele râuri mici din nordul, centrul și nord-estul țării și din zonele de munte ca urmare a precipitațiilor prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 28 – 29.09.2018 a fost în uşoară scădere, având valoarea de 2200 m3/s**, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi staţionar (2200 m3/s).**

În aval de Porţile de Fier debitele vor fi în creştere pe sectorul Gruia – Calafat, staţionare pe sectorul Bechet – Olteniţa şi în scădere pe sectorul Călăraşi – Tulcea.

**2.** **Situaţia meteorologică în intervalul 28.09.2018, ora 09.00 –29.09.2018, ora 06.00**

**ÎN ŢARĂ**

Valorile termice diurne au crescut semnificativ față de intervalul precedent, astfel că vremea a fost mai caldă decât în mod obișnuit în nord-est și la munte și apropiată de normalul termic al perioadei în restul teritoriului. Ziua, cerul a fost mai mult senin, cu unele înnorări în primele ore în Muntenia, Dobrogea și Moldova, iar noaptea a devenit variabil, parțial noros în nordul și nord-vestul țării. Vântul a suflat slab și moderat. Temperaturile maxime s-au încadrat între 18 grade la Mangalia și 25 de grade la Târgu Neamț, Bacău, Târgu Ocna, Botoșani, Iași și Piatra Neamț, iar la ora 06.00 se înregistrau temperaturi cuprinse între 2 grade la Miercurea Ciuc și 15 grade la Șiria și Botoșani.

**LA BUCUREŞTI**

Temperatura aerului a crescut față de ziua precedentă, astfel încât vremea a devenit normală termic. Cerul a fost mai mult senin, iar vântul a suflat în general slab. Temperatura maximă a fost de 23 de grade la Afumați și 24 de grade la Filaret și Băneasa, iar la ora 06.00 se înregistrau 7 grade la Băneasa, 10 grade la Afumați și 11 grade la Filaret.

**3. Prognoza meteorologică în intervalul 29.09.2018, ora 09.00 – 30.09.2018, ora 09.00**

**ÎN ŢARĂ**

În Maramureș, Moldova, Transilvania și la munte, în cea mai mare parte a intervalului, vor fi înnorări și temporar va ploua, iar în restul teritoriului, cerul va fi variabil, cu înnorări și pe spații mici ploi slabe spre seară și în cursul nopții. Pe crestele montane, izolat și trecător, vor fi posibile precipitații mixte. Vântul se va intensifica temporar în cea mai mare parte a țării, cu viteze la rafală în medie de 40...50 km/h și peste 55...60 km/h local în est, sud-est și la munte. Temperaturile maxime, în scădere în jumătatea de nord a teritoriului, se vor situa între 11...12 grade în nordul Moldovei și 24...25 de grade în vestul Olteniei, iar cele minime vor fi cuprinse între 2 și 12 grade.

**LA BUCUREŞTI**

Regimul termic va fi caracterizat de valori apropiate de cele normale ale perioadei, cu o maximă de 22...23 de grade și o minimă de 9...10 grade. Cerul va fi variabil în prima parte a zilei, apoi va avea înnorări, iar spre seară și noaptea vântul va prezenta unele intensificări.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Națională ”Apele Române” şi A.P.M. Suceava** informează despre producerea unei poluări accidentale a apei pârâului Târgului, afluent al râului Şomuzul Mare, la data de 27.09.2018, în jurul orei 13.00, ca urmare a deversării de ape uzate dintr-un cămin de canalizare din municipiul Fălticeni, judeţul Suceava. În urma investigaţiilor în teren, s-au constatat următoarele:

- pe canalul colector B ce transportă apele uzate din municipiul Fălticeni spre staţia de epurare, s-a produs un blocaj ce a determinat deversarea apelor neepurate în pârâul Târgului;

- pentru facilitarea realizării operaţiunilor de deblocare a sistemului de canalizare, s-a luat măsura de deversare controlată a apelor uzate neepurate de pe colectorul B în pârâul Cimitir Evreiesc (afluent necodificat de stânga al pr. Târgului);

- debitul estimat de ape uzate neepurate deversate este de circa 80 mc/h, 22 l/s;

- din cauza alunecărilor de teren din zona respectivă, ACET S.A. - Agenţia Fălticeni a mai înregistrat şi în trecut asemenea avarii.

Reprezentanţii S.G.A. Suceava au impus următoarele măsuri, ca urmare a celor constatate la faţa locului:

- ACET S.A. va continua acţiunea de deblocare a conductei până la eliberarea secţiunii de scurgere şi preluarea în totalitate a debitului de ape uzate;

- în cazul în care soluţiile de deblocare nu vor da rezultate, se va lua măsura de intervenţie prin săpătură deschisă pentru eliminarea obstacolului din tubulatură;

- ACET S.A. va informa zilnic S.G.A. Suceava stadiul lucrărilor de remediere a avariei;

- se va comunica data şi ora finalizării lucrărilor.

În urma efectuării analizelor de laborator pe probele de apă prelevate, pe râul Şomuzul Mare, aval de confluenţa cu pr. Târgului, se observă modificarea clasei de calitate a apei la indicatorii Oxigen dizolvat şi Fosfor, restul indicatorilor menţinându-se în starea de calitate specifică acestui corp de apă.

Nu s-a înregistrat mortalitate piscicolă. În aval de confluenţa cu pr. Târgului, pe râul Şomuzul Mare nu există folosinţe de apă de suprafaţă.

**Administrația Națională „Apele Române”** revine cu informații suplimentare referitor la poluarea accidentală a apei râului Arieş, produsă în data de 20.09.2018, pe sectorul Turda-Câmpia Turzii, judeţul Cluj, cu ulei de transformator electric provenit de S.C. Holcim Romania S.A., din cauza unui furt.

Rezultatele analizelor de laborator sunt următoarele:

- analize efectuate în L.C.A. A.B.A. Mureş (pH, produse petroliere) pentru probe recoltate în data de 20.09.2018:

|  |  |  |  |
| --- | --- | --- | --- |
| **Ora** | **Denumire secţiune prelevare**  **data/ora prelevării** | **pH (temp. masurareoC)**  **(unit pH)** | **Produse**  **petroliere**  **(mg/l)** |
| 12.30 | r. Arieş – rampa de deşeuri C. Turzii | 7,2 (t mas-21,60 C) | 1,148 |
| 17.00 | r. Arieş – Pod com. Moldoveneşti | 8,1 (t mas-21,50 C) | 0,143 |
| 17.30 | r. Arieş, pod. Str. Plopilor mun. Turda | 8,2 (t mas-21,70 C) | 6,68 |

- analize efectuate în L.C.A. A.B.A. Mureş pentru probe recoltate în data de 21.09.2018:

|  |  |  |  |  |
| --- | --- | --- | --- | --- |
| **Ora** | **Denumire secţiune prelevare**  **data/ora prelevării** | **pH (temp. masurareoC)**  **unit pH** | **Produse petroliere**  **(mg /l)** | **Extractibile**  **(mg/l)** |
| 08.10 | r. Arieş Pod Hanul Pescarilor-loc. Luncani | 7,9 (t mas-22,3̊C) | 1,49 | - |
| 9.30 | r. Arieş amonte priza de apă S.C. Holcim S.A. Turda | 7,05 (t mas-23,5̊C) | 0,482 | <5,0 |
| 9.35 | evacuare canal ape de drenaj S.C. Holcim S.A. Turda | 7,4 (t mas-23,5̊C) | 2,88 | 5,8 |
| 9.40 | r. Arieş aval evac. canal drenaj S.C. Holcim S.A. –Staţia hidrometrică Turda | 7,33 (t mas-22,5̊C) | 0,489 | 5,5 |

**Notă:** conform Ord. 161/2006 privind elemente şi standarde de calitate pentru stabilirea stării chimice a apelor de suprafaţă, limita de concentraţie la indicatorul produse petroliere este de 0,2 mg/l.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 27.09.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**G.N.M. C.J. Suceava** informează despre producerea unui incendiu, la data de 28.09.2018, la ora 05.30, la depozitul temporar de deșeuri Antileşti din municipiul Fălticeni. Incendiul (arderea mocnită a deşeurilor) s-a produs din cauza fenomenului de autoaprindere. O echipă de comisari din cadrul G.N.M. C.J. Suceava s-a deplasat la fața locului. S-a intervenit pentru stingerea incendiului cu două autospeciale din cadrul Detaşamentului de Pompieri Fălticeni. Se monitorizează în continuare fenomenul.

1. **În domeniul solului şi vegetaţiei**

**G.N.M. C.J. Constanţa** informează despre izbucnirea unui incendiu de mirişte de grâu, în data de 28.09.18, la ora 07.18, în zona localităţii Ciocârlia, în dreptul km 196 al autostrăzii A2, judeţul Constanţa. Cauza producerii incendiului a fost o ţigară aprinsă aruncată la întâmplare. A fost afectată o suprafaţă de circa 5 ha mirişte de grâu. I.S.U. Dobrogea a intervenit pentru stingerea incendiului.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 27.09.2018-28.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE